અલબત્ત મેરિટલ રેપ અંગેના તેમના વલણને હજુ માફ કરી શકાય કેમ કે આદર્શ સ્થિતિમાં પુખ્ત વયની સ્ત્રી પોતાના પર થતા શારીરિક અત્યાચાર કે બળજબરીને રોકી શકવા સક્ષમ હોય છે. આ વાત આદર્શ સ્થિતિની છે ને વાસ્તવિકતા અલગ છે એ આપણે બધાં જાણીએ છીએ પણ ૧૮ વર્ષથી મોટી વયની સ્ત્રી ધારે તો પોતાના પર પરાણે લદાતા શારીરિક સંબંધોને રોકી શકે. ૧૮ વર્ષથી નાની વયની છોકરી બિચારી કઈ રીતે આ બધું રોકી શકે ? જેના માથે હવસ સવાર થઈ હોય તેવા પતિને રોકવાની તેનામાં શારીરિક પણ તાકાત ના હોય ને માનસિક પણ તાકાત ના હોય. આ સંજોગોમાં તેની સાથે પરાણે બંધાતા સંબંધને બળાત્કાર જ ગણવો પડે. તેના બદલે મોદી સરકાર તેને યોગ્ય ઠેરવવા મથે એ ઢાંકણીમાં પાણી લઈને ડૂબી મરવા જેવી વાત કહેવાય. ભાજપ સરકારનું આ વલણ તેનાં ડબલ સ્ટાન્ડર્ડનો પુરાવો છે. એક બાજુ આ સરકાર બેટી બચાવો, બેટી પઢાઓનાં બણગાં ફૂંકે છે ને બીજી તરફ સગીર છોકરીઓ સાથે પરાણે શારીરિક સંબધો બાંધવાને વ્યાજબી ઠેરવવા મથે છે.